ภาพรวมเศรษฐกิจไทยยังมีความแข็งแกร่ง มั่นใจทั้งปีเศรษฐกิจไทยมีโอกาสขยายตัวได้ร้อยละ 4.5-5
ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย ระบุ ภาพรวมเศรษฐกิจไทยยังมีความแข็งแกร่ง มั่นใจทั้งปีเศรษฐกิจไทยมีโอกาสขยายตัวได้ร้อยละ 4.5-5

นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยแนวโน้มเศรษฐกิจไทยปี 2561 ว่า มีสัญญาณการฟื้นตัวอย่างโดดเด่น ประชาชนรับรู้ถึงการฟื้นตัวของเศรษฐกิจและเกิดการกระจายตัวของรายได้ โดยภาวะเศรษฐกิจไทยครึ่งปีแรกขยายตัวร้อยละ 4.8 เนื่องจากการส่งออกขยายตัวได้ดีและคาดว่าจะขยายตัวตามเป้าหมายร้อยละ 8 ในปีนี้ ประกอบกับภาคการท่องเที่ยวที่มีการฟื้นตัวส่งผลให้เศรษฐกิจในหลายจังหวัดมีการขยายตัวตาม ซึ่งสอดคล้องกับราคาสินค้าเกษตรที่ปรับตัวดีขึ้น เกษตรกรมีรายได้เพิ่มขึ้น ดังนั้นคาดการณ์เศรษฐกิจไทยในครึ่งปีหลังจะขยายตัวได้ไม่ต่ำกว่าร้อยละ 4.2 และหากการส่งออกขยายตัวได้ดี เศรษฐกิจโลกฟื้นตัว นักท่องเที่ยวขยายตัวโดดเด่น  สินค้าเกษตรมีราคาสูงขึ้นและรัฐบาลเร่งการเบิกจ่าย คาดว่าเศรษฐกิจไทยจะมีโอกาสขยายตัวได้มากกว่าร้อยละ 4.5 หรือขยายตัวในกรอบร้อยละ 4.5-5  ส่วนสถานการณ์น้ำท่วมในประเทศไทย ยังไม่กระทบพื้นที่ท่องเที่ยวและอุตสาหกรรมที่สำคัญดังนั้นมองว่าจะไม่กระทบต่อเศรษฐกิจประเทศและยังไม่เป็นความเสี่ยงรุนแรง

แต่อย่างไรก็ตามยังต้องติดตามภาวะความไม่แน่นอนและปัจจัยเสี่ยงจากเศรษฐกิจในประเทศและต่างประเทศอย่างใกล้ชิดต่อไป อาทิ เศรษฐกิจโลก สงครามการค้าระหว่างสหรัฐและจีน ความผันผวนของค่าเงินตุรกีและสถานการณ์ราคาน้ำมันที่ยังอยู่ในระดับสูง